GreenJolly

**GreenJolly** (, ) — украінскі музычны гурт з Івана-Франкоўску. Вядомы перамогаю ў нацыянальным адборы конкурсу песьні «Эўрабачаньне 2005» зь песьняю «Разом нас багато».

## Гісторыя
Лідэры гурту, Раман Калын (экс-«Захід», «Минула юнь») і Раман Касьцюк пасябравалі 1992 рокам, калі яны сталі ўдзельнікамі вясёлага Івана-Франкоўскага гурту «Нема Марлі» — гралі ямайскія реґі з прымешкамі ўкраінскае аўтэнтыкі.

Гурт «GreenJolly» быў створаны 1997 рокам у Івана-Франкоўску, стаўшы пераемнікам гурту «Нема Марлі», у якога была на той час песьня «Ґринджоли». Потым назва песьні ператварылася ў назву ўсяго праекту. Назва створаная ад заходняўкраінскага «ґринджоли» («драўляныя сані»), якое фанэтычна ідэнтычнае анґельскаму словазлучэньню *green jolly* («зялёны вясёлы» або «зялёныя вясёлыя»). Удзельнікамі навастворанага гурту сталі Раман Калын (вакал, бас-ґітара), Раман Касьцюк (ґітара) й Аляксандар Уніцкі (клявішы, саксафон; экс-«Бункер Йо»).

У кастрычніку 1998 року «GreenJolly» сталі ляўрэатамі другое прэміі фэсту «Будучыня Ўкраіны», у студзені 1999-га — ляўрэатамі другое прэміі фэсту «Мэлёдыя», у лістападзе 1999-га ляўрэатамі трэцяе прэміі на «Перлінах сэзону». З часам Раман Калын ды Раман Касьцюк стварылі ўласную студыю гуказапісу «Рому Рекордс»; Раман Касьцюк працаваў гукарэжысэрам на радыё «Заходні полюс», а Раман Калын быў дырэктарам на мясцовым далябачаньні «Трэцяя студыя».

У 2003—2004 роках Раман Калын ды Раман Касьцюк удзельнічалі ў стварэньні ды выданьні дэбютнага альбому гурту «Фліт» пад назваю «Світ такий…». У лістападзе 2004-га, пасьля першага ж рэвалюцыйнага мітынґу ў родным Івана-Франкоўску, два Раманы пажадалі стварыць песьню, якая б надхніла мітынґоўцаў. На запіс пайшло чатыры гадзіны, і яны адразу ж засьпявалі яе на мясцовым пляцы. Хтось выклаў песьню ў інтэрнэце і наступным днём яе ўжо сьпявалі ў Кіеве.

Так песьня «Разом нас багато» стала гімнам Аранжавае рэвалюцыі, а малавядомы правінцыйны гурт «GreenJolly» у адначас сталі вядомымі. Песьня стала гітом ня толькі ва Ўкраіне, але й за мяжою. Тым жа 2004 рокам запісваецца аднайменны сынґл гурту.

2005 рокам гурт удзельнічаў у конкурсу песьні «Эўрабачаньне» з адаптаваным варыянтам песьні «Разом нас багато» і заняў 19-е месца.

Тым ж 2005 рокам з «GreenJolly» падпісаў кантракт лэйбл Ukrainian Records, заснавальнікам якога ё Андрэй Дахоўскі, і да канца року гурт выпусьціў свой першы альбом пад назваю «Хай буде так». Альбом складаецца з 16 кампазыцыяў. На песьні «Весілля», «Я не знаю слова досить» і «Разом нас багато» зьнятыя кліпы. У Расеі альбом выпусьціла расейская кампанія «M2BA/Music World». Таксама быў перавыдадзены сынґл «Разом нас багато» з улучаным відэа ды песьняю на конкурс «Эўрабачаньне».

У 2005—2006 роках «GreenJolly» зьдзейсьнікі тур па Ўкраіне, а іаксама за мяжою, у прыватнасьці ў Ватыкане. У сакавіку 2006 року саліст гурту Раман Калын балятаваўся ў Івана-Франкоўскую вобласную раду ад партыі «Пара!». Аднак дэпутатам ня стаў, бо партыя не перадужала 3% бар’ер.

2008 рокам гурт запісаў свой новы альбом — «Любиш — не любиш», да якога ўвайшлі 11 кампазыцыяў. Таксама амаль што цалкам аднаўляецца склад гурту. Нягледзячы на гэта, калектыўная дзейнасьць працягвалася толькі да 2009-га.

З 2010 року гурт, фактычна, існуе толькі ў асобе Рамана Калына, які працягвае пэрыядычна выконваць песьні гурту, а таксама запісваць новыя кампазыцыі. У сьнежні 2013 року Калын быў запрошаны да ўдзелу ў праґраме «Зялёны агеньчык» на канале «ТВі», дзе ён выканаў песьню «Разом нас багато», а таксама запісаў новую песьню «Лети, неначе птах», прысьвечаную Эўрамайдану. Раман Калын адзначае, што ён мог бы сабраць гурт зноўку, але займаецца ўласнаю творчасьцю ды прадусаваньнем іншых артыстаў.

## Склад гурту
* Раман Калын — вакал
* Юры Папоў — ґітара
* Юры Грынюк — бас
* Віктар Калын — клявішы
* Канстанцін Шмалько — ударныя
* Андрэй Блажэй — бэк-вакал

## Колішнія ўдзельнікі
* Раман Касьцюк — ґітара, бэк-вакал
* Аляксандар Уніцкі — клявішы
* Ігар Азарко — барабаны
* Андрэй Пісецкі — клявішы, аранжаваньне, бэк-вакал
* Дзьмітро Мэлічаў — бас-ґітара
* Аляксандар Бабічаў — барабаны

## Дыскаґрафія
### Альбомы
* «Хай буде так» (2005)
* «Любиш&nbsp;— не любиш» (2008)

### Сынґлы
* «Разом нас багато» (сынґл) (2004)
* «Razom nas bahato» (інтэрнацыянальны сынґл) (2005)
* «Весілля» (2008)
* «Я не знаю слова „досить“» (2008)

## Кліпы
* Разом нас багато (1 вэрсія, 2004)
* Jest Nas Wielu (2 вэрсія, 2005)
* Разом нас багато (Eurovision version, 2005)
* Весілля (2008)
* Весілля (рэмікс, 2008)
* Я не знаю слова «досить» (2008)

## Цікавінка
* Тэма песьні «Разом нас багато» гучыць у першым украінскім анімацыйным мультсэрыяле «Ліс Мікіта».
* Падчас выступу на конкурсе «Эўрабачаньне» на скроні Рамана Калына было выгаблеванае слова «Peace» (у перакладзе з анґельскае — «Мір»)

## Крыніцы

## Вонкавыя спасылкі
* Афіцыйны анґельскі сайт
* Тэксты песень
* інтерв'ю з «Ґринджолами»
* GreenJolly на афіцыйнай старонцы Эўрабачаньня
* https://web.archive.org/web/20090907052256/http://newzz.in.ua/main/1148826553-gurt-grindzholi.html
* Інтерв'ю «Ґринджолів» газеті «По-киевски»
* http://www.wz.lviv.ua/pages.php?ac=arch&atid=78666
* http://www.blitz.if.ua/?q=news&id=5204
* https://web.archive.org/web/20180706162014/http://www.ukrainianrecords.com/

Катэгорыя:Украінскія музычныя гурты
Катэгорыя:Украінскія рок-гурты
Катэгорыя:Музычныя гурты, якія зьявіліся ў 1997 годзе
Катэгорыя:Удзельнікі Аранжавай рэвалюцыі